
(Ազատ թարգմանութիւն)
 
Աստուածաշունչին մէջ բազմաթիւ հրահանգներ կը գտնուին, որոնք Աստուծոյ հաճելի քրիստոնէավայել կեանք մը ապրելու ճանապարհը կը հարթեն։ Աստուծոյ խօսքին ուսուցումին լոյսին տակ, հետեւեալները ամփոփ կերպով ձեր ուշադրութեան կը յանձնեմ՝ մանրամասնութ-իւնները զանոնք սորվելու եւ սորվեցնելու գիտակ աշակերտներուն վստահելով։
         Քրիստոնեան պարտաւոր է իր երկնային կոչումին համաձայն ապրիլ եւ իր կեանքն ու խօսքը Քրիստոսի Աւետարանին հետ ներդաշնակել։
         Քրիստոնեան պարտաւոր է կասկածամտութեամբ չմօտենալ Աս-տուծոյ եւ չխուսափիլ Անոր ճշդորոշած նպատակներէն եւ դատաս-տաններէն։
         Քրիստոնեան պարտաւոր է ամեն բանի մէջ օրէնքին արդարա-դատութեան ենթարկուիլ, չ‏՚երդնուլ եւ չստել։
Քրիստոնեան պարտաւոր է չարութիւն չխօսիլ, չկռուիլ, վրիժառու չըլլալ, չարիքը չարիքով չփոխադարձել եւ չբարկանալ։
         Քրիստոնեան պարտաւոր է համբերատար ըլլալ, տառապանքին դիմանալ եւ մոլորածը կարգի բերել՝ ո՛չ թէ ինքն իր փառքին համար, այլ՝ իր եղբօր եւ քրոջ շինութեան, համաձայն Տիրոջ պատուիրանին։      
         Քրիստոնեան պարտաւոր է իր եղբայրը եւ քոյրը չբամբասել՝ նոյնիսկ եթէ իր ըսածը ճշմարտութեան կը համապատասխանէ։ 
Քրիստոնեան պարտաւոր է հեռանալ իր դէմ չարախօսող եղբօրմէն եւ քրոջմէն եւ զայն չծաղրել։ 
         Քրիստոնեան պարտաւոր է իր եղբայրը եւ քոյրը չծաղրել եւ ո՛չ ալ զայն ծաղրողները քաջալերել։
Քրիստոնեան պարտաւոր է իր խօսածին ուշադրութիւն դարձնել եւ զգուշանալ Աստուծոյ կողմէ չթոյլատրուած աւելորդաբանութիւններէ։
         Քրիստոնեան պարտաւոր է լռելեայն գործել եւ իր վարձատրութիւնը գտնել հաւատքի արծարծման մէջ, որպէսզի Աստուծոյ Ս. Հոգին չտըրտ-մեցնէ։
         Քրիստոնեան պարտաւոր է խօսիլ միայն Աստուծոյ հաճելի ըլլալու եւ հասարակաց բարիքին համար։
         Քրիստոնեան պարտաւոր է գինիին եւ միսին գերին չդառնալ եւ ո՛չ ալ ուտելով եւ խմելով հաճոյանալ, որովհետեւ ան որ տիրութեան կը ձգտի ամեն բանի մէջ չափաւոր կը դառնայ։
Քրիստոնեան պարտաւոր է իրեն տրուած բոլոր առարկաները միայն ինքն իրեն համար չգործածել եւ չդիզել, այլ զանոնք Աստուծոյ բարիքները նկատելով՝ չմսխել։ 
Քրիստոնեան պարտաւոր է ինքզինք ինքն իր տէրը չնկատել, որովհետեւ իւրաքանչիւր քրիստոնեայ ինքն իր հերթին Աստուծոյ կողմէ որպէս ստրուկ տրուած է իր եղբօր եւ քրոջ։
         Քրիստոնեան պարտաւոր է չդգոհիլ իր կարիքներուն համար կամ աշխատանքին ծանրութեան պատճառաւ, որովհետեւ միշտ իր վրայ հեղինակութիւն բանեցնող մը կը գտնուի։
         Քրիստոնեան պարտաւոր է աշխատիլ առանց բարկանալու եւ առանց իր ուշադրութիւնը ցրուելու Աստուծոյ մշտական ներկայութենէն եւ ամբողջական պաշտպանութենէն։
         Քրիստոնեան պարտաւոր է համեստութիւն եւ յարգանք ցուցաբերել բոլորին հանդէպ անխտիր։
Քրիստոնեան պարտաւոր է իր նայուածքով, վարքով եւ շարժու-ձեւերով իր եղբօր եւ քրոջ բարկութիւնը չգրգռել։
         Քրիստոնեան պարտաւոր է իր հագուստին եւ կօշիկին ցուցադ-րութիւնը չկատարել, այլ՝ աժան առարկաներով մարմնին կարիքները հոգալ եւ անհրաժեշտին միայն ուշադրութիւն դարձնել, ինչքերու վատ-նումէն խուսափելով։
         Քրիստոնեան պարտաւոր է փառքի հետամուտ չըլլալ, այլ՝ իր նմաններուն նախապատւութիւն տալ։
         Քրիստոնեան պարտաւոր է կարգապահ ըլլալ եւ կարգապա-հութիւնը ցոլացնել աշխատասիրութեամբ եւ ո՛չ թէ Քրիստոսի փառքը պատճառաբանելով ծուլութեամբ ապրիլ։
         Քրիստոնեան պարտաւոր է, իր մեծաւորներուն հաւանութամբ, ամեն աշխատանք տրամաբանութեամբ եւ ինքնավստահութեամբ կատարել,–մինչեւ իսկ ուտելն ու խմելը,– Աստուծոյ փառքին համար։
         Քրիստոնեան պարտաւոր է իրեն վստահուած աշխատանքը ան-ձանձրոյթ կատարել եւ այլ աշխատանքի ձեռնարկել միայն եթէ այդ մէկը անօգնականին բարիքին պիտի ծառայէ։
Քրիստոնեան պարտաւոր է իրեն յանձնարարուած պարտա-կանութիւնը կատարել եւ ուրիշին գործին խառնուիլ միայն այն ատեն երբ իր մեծաւորները այդ յանձնարարեն։
         Քրիստոնեան պարտաւոր է իր աշխատանքը կատարել առանց նախանձի եւ աւերիչ մրցակցութեան։
         Քրիստոնեան պարտաւոր է իր նմանին համբաւին չվնասել եւ ո՛չ ալ անոր ձախողութիւններով ուրախանալ, այլ՝ իր եղբօր եւ քրոջ ձախո-ղութիւններուն ցաւակից եւ յաջողութիւններուն ուրախակից դառնալ։
         Քրիստոնեան պարտաւոր է մեղաւորները անմեղութեան առաջ-նորդել՝ գուրգուրանքով, աստուածավախութեամբ եւ զանոնք դարձի բերելով։
         Քրիստոնեան պարտաւոր է իրեն ուղղուած յանդիմանութիւնը սիրով ընդունիլ՝ զայն իրեն համար բարերար համարելով։
         Քրիստոնեան պարտաւոր է զրկեալին դատը պաշտպանել՝ առանց զրկողին հրապարակաւ եւ կոպտօրէն հակադարձելու։
         Քրիստոնեան պարտաւոր է խաղաղութիւն հաստատել բոլոր անոնց հետ, որոնք արդարօրէն զինք կը դատապարտեն։
Քրիստոնեան պարտաւոր է ամբողջ սրտով ներել ապաշխարող մեղաւորին եւ անկէ ապաշխարութեան արժանի պտուղներ ակնկալել, որովհետեւ որուն որ առաջին մեղքերը կը ներուին եւ ան դարձեալ կը մեղանչէ՝ անոր դատաստանը առաջինէն աւելի ծանր պիտի ըլլայ։ Առաւել, ով որ առաջին եւ երկրորդ ազդարարութիւններէն ետք դարձի չգայ՝ հեղինակաւոր անձի մը առջեւ պիտի բերուի եւ անոր ամօթը աւելի գէշ պիտի ըլլայ։ Իսկ եթէ այս բոլորէն ետքն ալ ան շարունակէ իր մեղքին մէջ մնալ, ան ընկերութենէն դուրս պիտի վռնտուի մարմինէն անջատուած անդամի մը նման հեթանոսներու շարքին դասուելով՝ նոյնինքն արդար-ներուն բարիքին համար, ինչպէս որ ըսուած է՝ երբ մեղաւորը իյնայ, արդարը կը սարսի։
Քրիստոնեան պարտաւոր է իր բարկութինը թօթափել մայրա-մուտէն առաջ՝ իր եղբօր եւ քրոջ դատապարտութիւնը դատաստանի օրուան ձգելով։  
         Քրիստոնեան պարտաւոր է ինքզինք այսօր կարգի հրաւիրել, որովհետեւ վաղուան ապահովութիւնը չ՚ունի։
         Քրիստոնեան պարտաւոր է որկրամոլութենէ, անբարոյութենէ եւ ագահութենէ խուսափիլ, որովհետեւ Առաքեալը կը պատուիրէ մեզի տրուած կերակուրով գոհանալ, քաջ իմանալով, որ աւելորդ առա-տութիւնը ագահութեան կ՚առաջնորդէ, իսկ ագահութիւնը որպէս հե-թանոսութիւն դատապարտուած է։
         Քրիստոնեան պարտաւոր է դրամասէր չ‏՚ըլլալ եւ անիմաստ տեղը գանձ չդիզել, այլ՝ Աստուծոյ մօտենալ ամեն բանի մէջ աղքատ ըլլալով եւ աստուածավախութեամբ լեցուելով, համաձայն այն խօսքին, որ կ՚ըսէ՝ իմ մարմինս քու վախովդ լեցուր, որովհետեւ քու դատաստաններէդ կը վախնամ։
            Թող Տէրը քեզի պարգեւէ այն ինչ որ ես ամբողջական վստա-հութեամբ պատուիրեցի, որպէսզի Ս. Հոգիին օժանդակութեամբ Աստուծոյ փառքին արժանի պտուղներ տաս՝ Հօր Աստուծոյ եւ մեր Տիրոջ Յիսուս Քրիստոսի օգնականութեամբ։
 
* * *
 
         Կարդալէ ետք Ս. Բարսեղ Հայրապետի խօսքերը, լսենք նաեւ Յովհաննէս Առաքեալին պատգամը եւ աղօթքով զօրացնենք մեր անձերը քրիստոնէական կենցաղավարութեան մէջ. «Իսկ եթէ մեր խիղճը մեզ չի՛ մեղադրեր, սիրելինե՛ր, համարձակ կերպով կրնանք դիմել Աստուծոյ, եւ ինչ որ ալ խնդրենք իրմէ՝ կը ստանանք, որովհետեւ իր պատուիրանները կը գործադրենք եւ կը կատարենք ինչ որ հաճելի է իրեն։ Եւ իր պատուիրանը սա է, որ հաւատանք իր Որդիին՝ Յիսուս Քրիստոսի, եւ սիրենք իրար, ինչպէս որ մեզի պատուիրեց» (Ա.Յհ 3.21–23)։
Հաւատքն ու սէրը երկու կարեւոր նախապայմաններ են աղօթքով մեր խնդրածները ստանալու համար։ Հաւատք՝ Յիսուս Քրիստոսի հանդէպ եւ սէր՝ իրարու նկատմամբ, աղօթքը կը դարձնեն Քրիստոնեային ամե-նօրեայ սնունդը եւ Քրիստոնեան կը վերածեն մշտական աղօթող արարածի։ 
Երբ Աստուծմէ որեւէ բան կը խնդրենք, նախ պարտաւոր ենք Անոր պատուիրանները կատարելու։ Երբ խորապէս գիտակցինք, թէ Աստուծոյ պատուիրանները կատարելով զԱստուած ուրախացուցած ենք, այն ատեն ապահով կ՚ըլլանք, որ Ան պիտի պատասխանէ մեր աղօթքներուն, այն-պիսի ապահովութեամբ որ խոր հաւատքով, ամբողջական վստահութ-եամբ եւ սիրազեղ սիրտով իր ծնողքին դիմած մանուկինն է։
Եթէ Աստուած մեր աղօթքով խնդրածը չի՛ տար, կը նշանակէ, թէ հաւատքի կամ սիրոյ,–եւ յաճախ երկուքին ալ,– պակասը ունինք։ Հա-ւատքն ու սէրը գործով կը ցոլան եւ պտղաբեր կը դառնան. նախքան Աստուծոյ պարգեւելիք շնորհքի պտուղները վայելելը՝ մենք պարտաւոր ենք հաւատքի եւ սիրոյ գործեր մատուցել Անոր, մեր անհաւատութեան մեղքի տիրապետութենէն ձերբազատուելով եւ աստուածային սիրոյ հաւատարմութեան մէջ աճելով։
Աղօթքի, հաւատքի եւ սիրոյ գերազանց տիպար մըն է Ս. Գրիգոր Նարեկացի, որուն միտքի եւ հոգիի ստեղծագործութեան գլուխ գործոցը հանդիսացող Մատեան Ողբերգութեան հատորի, Նարեկի, 1000-ամեակի տարուան մէջ կը գտնուինք։  Մեծ Սուրբին բարեխօսութեան դիմելով, լսենք Թոգոմ Եպս. Գուշակեանի սա դիպուկ գնահատականը, որ միաժամանակ կ՚ուրուագծէ հաւատքի եւ աղօթքի փոխառնչութիւնը. «Երբ Աստուծո՛յ կ‏՚ուղղուի իր խորհուրդը,–ու միշտ այս է իր հոգիին դրութիւնը,– իր մէջ կը լռէ ուրիշ ամեն ձայն. վասնզի կը հաւատայ։ Հաւատքն է իր աստուածաբանութիւնը։ Այս բառը իրեն համար կը նշանակէ ո՛չ թէ «Աստուծոյ մասին խօսիլ, այլ ԽՕՍԻԼ ԱՍՏՈՒԾՈՅ ՀԵՏ»։ … Անոր մէջ կը տեսնես աղօթքի պայմանադրական կապերէն դուրս նետուած հոգին, որ հայեցողութեան, այսինքն գերբնականին տեսակ մը անընդմիջական յայտնատեսութեանը մէջ Աստուծոյ հետ մտերմական ծանօթութեան մը գաղտնիքը կը փնտռէ» (Նարեկ Աղօթամատեան Ս. Գրիգոր Նարեկացւոյ, Անթիլիաս-Լիբանան, 1999, էջ 22–23)։
«Չկարծէք թէ ով որ ինծի «Տէ՛ր, Տէ՜ր» կ‏‏‏‏‏‏՚ըսէ, երկինքի արքայութիւնը պիտի մտնէ. այլ պիտի մտնէ միայն ան, որ երկինքի մէջ գտնուող իմ Հօրս կամքը կը կատարէ» (Մտ 7.21)։
 
                                                               Նարեկ Եպս. Ալեէմէզեան

